'Love is My Religion' - album Ziggy Marleya
"Afrika ima posebno mjesto u mom srcu; svi naši preci su iz Afrike, na određeni način - mi smo svi rođaci. Također, Afrika je mjesto od
Ziggy Marley stupa stopama svojeg oca, legendarne zvijezde reggea Boba Marleya. Za hit album 'Love is My Religion' Ziggy Marley je nedavno osvojio nagradu Grammy, u kategoriji najboljeg reggae albuma godine. Larry London razgovarao je s Ziggy Marleyem za vrijeme njegova nedavnog posjeta Washingtonu. Porijeklom iz Kingstona na Jamajci, Ziggy je imao deset godina kad je prvi put – s ocem – bio na snimanju albuma Boba Marleya i sastava The Wailers. Nakon muziciranja sa sastavom The Melody Makers, Ziggy Marley se odlučio za solo karijeru snimivši svoj prvi samostalni album pod nazivom Dragonfly. 2006-te, Ziggy je snimio i producirao svoj drugi album Love is My Religion, naslov do kojeg, kaže Marley, je došao razgovarajući s prijateljicom. "Kad smo počeli stvarati album, ta pjesma i naslov još nisu ni postojali. A onda sam, slučajno, jednu mladu damu koju sam tek upoznao, pitao koje je vjere. Rekla je da je katolkinja, te me je pitala koje sam ja vjere. Razmislio sam sekundu i odgovorio joj da je moja religija ljubav. Tako je došlo do te pjesme, naslova albuma i cijelog koncepta. Ja sam uvijek tražio za najbolji odgovor na to pitanje i eto tako sam našao savršen odgovor"- objašnjava Ziggy Marley. Većina Marleyevih pjesma u sebi nosi neku poruku. Nakon turneje po Africi prije dvije godine - proslavljajući 60 obljetnicu rođenja svojeg oca - Ziggy Marley je kao jedan od svojih ciljeva zacrtao informiranje svijeta o tom kontinentu: "Afrika ima posebno mjesto u mom srcu, obzirom na sve ono kroz što je taj kontinent prošao, i zato što je ona kolijevka ljudskog roda. Svi naši preci su iz Afrike, na određeni način - mi smo svi rođaci. Također, Afrika je mjesto iz kojeg su moji preci odvedeni na Zapad na nehumani i neljudski način. Jako me boli što se danas u Africi događa." Po prirodnim resursima Afrika je najbogatiji kontinent, no ipak, njezini stanovnici – kaže Ziggy Marley - mnogo pate. Zato je odlučio da usmjeri dio svoje energije na informiranje svijeta o Africi, i to - kako kaže - 'ne samo na negativnosti u njoj, već i na pozitivne stvari'.